തൂത്തുക്കുടി പ്രക്ഷോഭകാരികളെ ഇകഴ്ത്തിയ പ്രസ്താവനയിൽ പ്രതിഷേധം ശക്തമാകുന്നതിനിടെ മാപ്പ് പറഞ്ഞ് രജനീകാന്ത് . " ഇന്നലെ വിമാനത്താവളത്തിൽ വച്ച് നടത്തിയ വാർത്താസമ്മേളനത്തിലെ എൻറെ പ്രതികരണം പരുക്കനും ഭീഷണിയുടെ സ്വരവും അനാദരവുമുള്ളതായിരുന്നെന്ന് ചെന്നൈയിലെ മാധ്യമപ്രവർത്തകർ പറഞ്ഞു . ആരെയും വേദനിപ്പിക്കാൻ ഞാൻ ഉദ്ദേശിച്ചിരുന്നില്ലെന്ന് പറഞ്ഞുകൊള്ളട്ടെ . ആരുടെയെങ്കിലും വികാരത്തെ വൃണപ്പെടുത്തിയെങ്കിൽ ക്ഷമ ചോദിക്കുന്നു " , രജനി ട്വിറ്ററിൽ കുറിച്ചു . തൂത്തുക്കുടിയിൽ സ്റ്റെർലൈറ്റ് പ്ലാൻറിനെതിരെ പ്രക്ഷോഭം നടത്തിയവരെ വെടിവച്ച പൊലീസ് നടപടിയെ ന്യായീകരിച്ചായിരുന്നു രജനീകാന്തിൻറെ മുൻ പ്രസ്താവന . പൊലീസിന് നേർക്ക് ആക്രമണമുണ്ടായപ്പോഴാണ് അവർ വെടിവച്ചതെന്നും സാമൂഹ്യദ്രോഹികളാണ് അക്രമം നടത്തിയതെന്നും രജനി പറഞ്ഞത് വൻ വിവാദമായിരുന്നു . തൂത്തുക്കുടി പൊലീസ് നടപടിയിൽ പരിക്കേറ്റവരെ സന്ദർശിച്ച് സഹായവാഗ്ദാനം നൽകിയ ശേഷമായിരുന്നു രജനിയുടെ പ്രതികരണം . രജനിയുടെ അടുത്തയാഴ്ച പുറത്തിറങ്ങാനിരിക്കുന്ന പാ . രഞ്ജിത്ത് ചിത്രത്തിലെ നായകൻ സംസാരിക്കുന്ന ദളിത് , അധ്വാനവർഗ്ഗ രാഷ്ട്രീയമൊക്കെ താരത്തിന് സിനിമയിലെ ഡയലോഗുകൾ മാത്രമാണെന്നും തിരശ്ശീലയ്ക്ക് പുറത്ത് ഭരണകൂടത്തിന് ഒപ്പം നിൽക്കുന്നയാളാണെന്നുമൊക്കെ വിമർശനങ്ങൾ നിരന്നു . ഡിഎംകെ വർക്കിംഗ് പ്രസിഡൻറ് എം . കെ . സ്റ്റാലിനാണ് രാഷ്ട്രീയരംഗത്തുനിന്നും രജനിക്കെതിരേ എതിർപ്പുമായെത്തിയ ഒരാൾ . സമരത്തിലൂടെ മാത്രമേ പല വിഷയങ്ങൾക്കും പരിഹാരം കാണാനാവൂവെന്ന് സ്റ്റാലിൻ പറഞ്ഞു . വിവാദത്തെത്തുടർന്ന് ഇന്ന് പുലർച്ചെ മുതൽ പൊയസ് ഗാർഡനിലെ രജനിയുടെ വീടിന് മുന്നിൽ പൊലീസ് കാവൽ ഉണ്ടായിരുന്നു .